Zbog recesije Amerikanci se još češće odlučuju da budu 'vlastiti gazde'
Prema indeksu Zaklade Kauffman, 2009. je bila godina u kojoj je otvoreno najviše privatnih tvrtki u posljednjih 14 godina
Započinjanje vlastitog biznisa sa sobom nosi i određene rizike. Jesse Rauch trenutno se oslanja na vlastitu ušteđevinu i to je, kaže, pomalo zastrašujuće. Globalna ekonomska kriza dovela je do veće nezaposlenosti u Sjedinjenim Državama. Međutim, jedna anketa o poslovnim trendovima, poznata kao Kauffman Indeks poduzetničkih aktivnosti, pokazuje neprekidan rast novih tvrtki između 2007. i 2009. godine. Neki ekonomisti tvrde da su se mnogi ljudi odlučili na privatni biznis upravo zbog recesije. Radni dan za Jesseja Raucha možda izgleda pomalo nekonvencionalno – umjesto standardnog ureda, njegovo je radno mjesto često za stolom u jednom lokalnom kafiću. Naime, prije nekoliko mjeseci on je započeo vlastiti biznis. Kaže da već sada uočava mnoge dobre strane svoje odluke: "Imam slobodu i mogu birati na čemu ću raditi. Ustajem kasnije. No, moram priznati da sada i odlazim na spavanje nešto kasnije." No, započinjanje vlastitog biznisa sa sobom nosi i određene rizike. Jesse Rauch trenutno se oslanja na vlastitu ušteđevinu i to je, kaže, pomalo zastrašujuće. Kaže da je zbog toga zabrinut i on i njegovi roditelji. Vlastiti biznis odlučio je otvoriti nakon što mu je istekao ugovor s jednom neprofitnom organizacijom. Rauch kaže da je bio obeshrabren što ni nakon slanja cijele hrpe životopisa i prijava za posao nije uspio ništa pronaći. Slično iskustvo na tržištu rada imala je i Pamela Storh, koja je bila nezaposlena deset mjeseci. Za tog vremena je, kaže, poslala preko 250 molbi. No, dok je tražila posao na polju informacijske tehnologije, Pamela Stroh zaradila je nešto novca kao samostalna stručnjakinja za kompjutere: "Biti sam svoj gazda nije bila moja svjesna odluka. Jednostavno, puno mojih prijatelja i kontakata dovelo je do poslovnih prilika koje sam mogla iskoristiti samo ako zaposlim samu sebe." Priča poput ovih - Pamele Stroh i Jesseja Raucha – ima posvuda u Americi. Godišnji indeks Zaklade Kauffman o poduzetništvu pokazao je da je 2009. bila godina u kojoj je stvoreno najviše privatnih tvrtki u posljednjih 14 godina. Barbara Posner, vlasnica jedne agencije za upošljavanje, kaže da su mnogi koji su tražili posao prošle godine bili ljudi s previsokim kvalifikacijama koji su bili voljni raditi za niže plaće: "K nama su došli jer su bili otpušteni sa svog posla ili prisiljeni na privremenu mirovinu. No, mnogi su shvatili da bi mogli raditi nešto i sami." Iako sve više ljudi započinje vlastiti biznis, podaci Zavoda za statistiku pokazuju da nije bilo dramatičnih promjena u ukupnom broju samo-zaposlenih. Možda stoga što po svakom novom uposlenom jedan ostaje bez posla, kaže Barbara Posner. Za one biznise koji opstaju, povijest još jednom pokazuje da tvrtke mogu dobro poslovati čak i u teškim ekonomskim vremenima, kaže Penny Pickett iz državne Uprave za mala poduzeća: "Neke od najboljih američkih kompanija stvorene su za najtežih ekonomskih kriza. Primjerice,1980. godine osnovan je Microsoft." Jesse Rauch, koji je tek osnovao vlastitu tvrtku, gleda na svoj novi život kao na avanturu. Oduvijek je želio iamti vlastiti biznis. Iako zna da neće biti lako, on se nada da će se njegov današnji rizik jednog dana pretvoriti u uspjeh.